Стив Жобс

1955 оны 2-р сарын 24-нд Сан-Франциско хотноо ирээдүйн компьютерын эзэнт гүрэн Apple компанийг үндэслэгч Стив Жобс мэндэлжээ.

 Амьдрал 
 Намтар 
Стивийн биологийн эх, ганц бие аспирант оюутан Жоанна Шибл хүүхдээ тэжээх боломжгүйн улмаас хүүхэдгүй хос Пол, Клара Жобс нарт жаал хүүд сайн боловсрол олгоно гэсэн амлалтыг нь аван үрчлүүлжээ. Эхнэр, нөхөр Жобс ч хэлсэн амандаа хүрч Стив 17 настайдаа Портленд дэх Рид коллежид орсон боловч эхний улирал суугаад л тэндээсээ өөрийн хүсэлтээр гарсан юм. Тэрээр ингэх болсноо сургалтын төлбөрт эцэг эхийнх нь хамаг хурааж хуримтлуулсан мөнгө урсаж, харин Стив өөрөө сургууль түүнд юу өгч байгаа, ер нь сурах  хэрэгтэй эсэхийг ойлгохгүй байсан гэдгээр тайлбарлажээ. «Амьдралдаа гаргасан хамгийн сайн шийдвэр энэ байлаа» хожим нь тэр дурссан байдаг. 

 Apple 
Сургуулиа орхисон Жобс жил хагас хиртэй коллежид чөлөөт сонсогчоор хичээлд суун, «Кола»-ны шил түүж хоолныхоо мөнгийг олж, ангийнхаа хүүхдүүдийн нийтийн байрны шалан дээр хоног төөрүүлдэг байлаа. Дараа нь тэр эх орондоо эргэн ирж хэдэн жилийн өмнө Hewlett–Packard компани дээр хийсэн зуны ажил дээр танилцсан Стивен Возняктай тааралджээ. Тэр үед л өөрийн бизнестэй болох санаа түүнд  төржээ. Тухайн үед Воз, Жобс хоёр хоёулаа 20 нас хүрч байлаа. Тэд өөрсдийн бизнесээ “хөх хайрцаг” гэх алс холд дохио дамжуулах тусгай төхөөрөмж хийснээр эхлүүлсэн байна. «Фирм» нь Жобсын эцэг эхийн гаражид байрлаж байлаа. Техникийн суут ухаантан Возняк, төрмөл бизнесч Жобс бие биенээ маш сайн нөхдөг байв. «Хөх хайрцаг»-тайгаа найз нар удаан зууралдаагүй бөгөөд дараагийн алхам нь худалдахад зориулсан бэлэн компьютер угсрах ажил байсан юм. 1976 онд тэд гарааны 1, 3 мянган доллартайгаар «Apple Computer Co.» компаниа байгуулав. Компанийн эхний том захиалга нь орон нутгийн цахилгаан барааны дэлгүүрт зориулан 50 ширхэг Apple I компьютерыг угсрах ажил байлаа. Харин хагас жилийн дараа Возняк, Жобс хоёр дэлхий дээр бөөнөөр үйлдвэрлэсэн анхны персонал компьютер Apple II-оо гаргасан байна. Хөрөнгө оруулагчид олдож тэд Apple II-т мөнгө хаяж, 1980 оны сүүл рүү компани үндэсний түвшинд гарч ирсэн юм. Жобсын хувийн хөрөнгө 200 сая долларт хүрчээ. Тэр 25 хүрч байлаа. Компьютерын салбар дахь дараагийн томоохон алхам нь Жобсын өөрөө санаачлан гардан удирдсан Macintosh төсөл байлаа. Хэт дав дув хийсэн тогтворгүй зангаасаа болоод тухайн үеийн компанийн гол төсөл Lisa компьютерыг боловсруулах ажлаас тэр зайлуулагдсан байлаа. Жобсын хор шар нь хөдөлж  ашиглахад “тостероос ч амар” компьютер зохион бүтээх хүсэл эрмэлзлээр жигүүрлэсэн залуу инженерүүдийн цомхон багийг бүрдүүлж Mac-ийг боловсруулан танилцуулжээ. Үүнээс удалгүй Жобсыг  «Apple»-аас халжээ. Тэрээр өмнөхөн нь «Pepsi-Cola» компаниас өөрөө гуйж байж «Apple»-д авчирсан шинэ гүйцэтгэх захирал Жон Скаллитай ааш зангаар таараагүй хэрэг. Захирлуудын зөвлөл Скаллид итгэл үзүүлж Жобс гудамжинд гарчээ. 

 Pixar 
Хожим нь Жобс энэ нөхцөл байдал нь тэр амьдралынхаа хамгийн чухал шийдвэрийг гаргахад түлхэц өгсөн үйл явдал байлаа хэмээн ярьсан байдаг. Зүгээр сууж чаддаггүй Жобсын олны дунд нэр хүндээ барж, хаашаа ч хамаагүй холхон зугтаах гэсэн хүсэл нь хэдхэн сарын дараа бүхнийг эхнээс нь эхлэх шийдвэрээр солигдсон юм. Дараагийн таван жилд тэр «NeXT», «Pixar» гэсэн хоёр ч компани байгуулж, ирээдүйн эхнэртэйгээ танилцжээ. Хожмоо «Pixar» нь дэлхийн хамгийн амжиллтай анимейшн студи болсон билээ. 

 Apple компанид буцаж ирсэн нь 
1996 онд хямралд орсон «Apple» компани «NeXT»-ийг худалдан авчээ. Ийнхүү Стив Жобс дахин захирлуудын зөвлөлд орж, «Apple»-ийн түр (хожим нь байнгын) хэрэг эрхлэх захирал болсон юм. 2001 онд «Apple» анхын  iPod тоглуулагчаа дэлхий дахинд танилцуулжээ. Ганцхан жилийн дотор түүний худалдаа компанийн орологын үндсэн эх үүсвэр болсон билээ. 2006 онд сүлжээний мультимедиа плейер Apple TV худалдаанд гарчээ. 2007 оноос iPhone худалдаанд гарч  харин 2008 онд Жобс дэлхийн хамгийн нимгэн нөүтбүүк – MacBook Air-аа танилцуулжээ. 2011 оны аравдугаар сарын 5-нд Стив Жобс нас барсан юм. Тэрээр 56 настайдаа нойр булчирхайн хорт хавдрын улмаас Калифорнид (АНУ) таалал төгсчээ.


Ангилал:АНУ-ын Урлаг ба Шинжлэх Ухааны Академийн гишүүн
Ангилал:АНУ-ын бизнесмен
Ангилал:Грэммийн шагналтан
Ангилал:Мэдээллийн технологийн бизнесмен
Ангилал:Эпплийн хүн
Ангилал:NeXT
Ангилал:20-р зууны бизнесмен
Ангилал:21-р зууны бизнесмен
Ангилал:Америкчууд
Ангилал:1955 онд төрсөн
Ангилал:2011 онд өнгөрсөн